**ROMÂNIA**

**JUDEŢUL CLUJ Anexă**

**CONSILIUL JUDEŢEAN la Hotărârea nr. 47/2020**

**CONTRACT DE ASOCIERE**

**ARTICOLUL 1. PĂRȚILE**

1. **JUDEŢUL CLUJ**, cu sediul în Cluj-Napoca, str. Calea Dorobanţilor nr. 106, telefon 0372-640000, fax \_\_\_\_\_\_, cod identificare fiscală 4288110, cont IBAN ......................., deschis la Trezoreria Municipiului Cluj-Napoca, reprezentat legal prin domnul Alin Tișe, având funcția de președinte,
2. **INSPECTORATUL PENTRU SITUAŢII DE URGENŢĂ „AVRAM IANCU" AL JUDEŢULUI CLUJ** cu sediul în municipiul Cluj-Napoca, B-dul 21 Decembrie 1989, nr. 69-71, cod de înregistrare fiscală 4288152 cont IBAN ………………, deschis la Trezoreria Municipiului Cluj-Napoca, reprezentat legal prin domnul general de brigadă Ion Moldovan, având funcția de inspector șef,

au decis încheierea prezentului contract de asociere (denumit în continuare Contract).

**ARTICOLUL 2. PRECIZĂRI PREALABILE**

**2.1.** În prezentul Contract, cu excepția situațiilor când contextul cere altfel sau a unei prevederi contrare:

 (a) cuvintele care indică singularul includ şi pluralul, iar cuvintele care indică pluralul includ şi singularul;

 (b) cuvintele care indică un gen includ toate genurile;

 (c) termenul "zi" reprezintă zi calendaristică, dacă nu se specifică altfel;

**2.2.** Trimiterile la actele normative includ şi modificările şi completările ulterioare ale acestora, precum şi orice alte acte normative subsecvente.

**2.3.** În cazul în care oricare dintre prevederile prezentului Contract este sau devine nulă, invalidă sau neexecutabilă conform legii, legalitatea, valabilitatea şi posibilitatea de executare a celorlalte prevederi din prezentul Contract vor rămâne neafectate, iar Părțile vor depune eforturile necesare pentru a realiza acele acte şi/sau modificări care ar conduce la același rezultat legal şi/sau economic care s-a avut în vedere la data încheierii Contractului.

**2.4.** Dacă o dispoziție a acestui Contract va deveni parțial sau total ineficientă, părțile din acest contract vor lua măsuri de înlocuire a dispozițiilor ineficiente cu dispoziții eficiente apropiate ca scop celor originale.

**ARTICOLUL 3. SCOPUL, OBIECTUL CONTRACTULUI**

**3.1.** Scopul acestui contract îl constituie asocierea între cele două entități publice pentru consolidarea şi creşterea capacităţii operaţionale şi de răspuns în domeniile apărării vieţii, bunurilor şi a mediului împotriva incendiilor şi dezastrelor, precum şi al realizării măsurilor de protecţie civilă şi gestionarea situaţiilor de urgenţă, al reducerii impactului efectelor situaţiilor de urgenţă asupra comunităţilor şi îmbunătăţirii calităţii misiunilor executate în folosul populaţiei

**3.2.** Obiectul acestui Contract constă în stabilirea drepturilor şi obligațiilor părților, contribuția fiecărei părți la finanțarea cheltuielilor totale precum şi responsabilitățile ce le revin.

**ARTICOLUL 4. DURATA CONTRACTULUI**

**4.1.** Contractul este valabil pe o perioada de 10 (zece) ani.

**4.2**. Acest contract intra în vigoare la data semnării lui de către ultima parte.

**ARTICOLUL 5. DREPTURI ŞI OBLIGAŢII**

**5.1** **Dispoziții generale**

**5.1.1**. Părțile se obligă să asigurarea funcționarea și dezvoltarea, la nivelul Județului Cluj a componentelor Sistemului National de Management al Situațiilor de Urgență

**5.1.2.** Rolurile şi responsabilitățile fiecăreia dintre părți sunt stabilite în conformitate cu prevederile legii.

**5.2. Drepturile, obligaţiile şi atribuțiile Județului Cluj**

**5.2.1.** să sprijine şi să faciliteze acţiunile în materie de protecţie civilă în vederea asigurării managementului integrat şi a îmbunătăţirii eficacităţii sistemelor de prevenire, pregătire şi răspuns la dezastre naturale şi provocate de om.

**5.2.2.** să solicite furnizarea oricăror informații şi documente legate de imobilul situat în Muncipiul Cluj-Napoca b-dul 21 Decembrie 1989 nr. 69-71 cu privire la Centrul Judeţean de Conducere şi Coordonare a Intervenţiilor şi Dispeceratul Integrat, în scopul elaborării documentelor necesare funcționării serviciului public.

**5.2.3.** să cuprindă în bugetul Județului Cluj sumele de cofinanțare necesare funcționării și dezvoltării serviciului public comunitar pentru situaţii de urgenţă.

**5.2.4.**  să modifice cuantumul sumelor alocate ca urmare a unor evenimente legislative

intervenite asupra actelor normative care au stat la baza încheierii contractului;

**5.2.5.** să efectueze achiziţiile publice necesare realizării contractului și conform sumelor alocate prin buget;

**5.2.6.** să transmită în administrarea Inspectoratului pentru Situaţii de Urgenţă“Avram Iancu” al Judeţului Cluj bunurile mobile achiziționate.

**5.2.7**. să conserve toate documentele și datele necesare pentru audit, să ofere toate informațiile necesare pentru audit.

**5.2.8.** să notifice imediat apariţia unui eveniment de natură să oprească temporar sau definitiv derularea contratului sau în cazul apariţiei oricăror modificări substanțiale ale acestuia.

**5.3. Drepturile, obligaţiile şi atribuțiile Inspectoratului pentru Situaţii de Urgenţă „Avram Iancu" al Judeţului Cluj.**

**5.3.1.** să aloce sumele necesare în vederea bunei funcționări a Centrului Județean de Conducere

și Coordonare a Intervențiilor - Dispeceratul Integrat (cheltuieli de personal, plata utilităților, materiale consumabile, întreținerea echipamentelor, etc.) în limita sumelor alocate de la bugetul de stat cu această destinaţie.

* + 1. să întocmească, caietele de sarcini şi devizele generale aferente bunurilor/dotărilor solicitate pentru cofinanțare.
		2. să asigure funcţionarea în mod eficient a bunurilor după primirea acestora și alocarea

 lor conform scopului pentru care au fost achiziționate.

**5.3.4.** să conserve toate documentele și datele necesare pentru audit, să ofere toate informațiile necesare pentru audit.

5.3.5. să notifice de urgență apariţia unui eveniment de natură să oprească temporar sau definitiv derularea contratului sau în cazul apariţiei oricăror modificări substanțiale ale acestuia.

**5.3.6.** să prezinte toate documentele solicitate în scopul auditării, furnizând, în special, toate informațiile necesare şi facilitând accesul tuturor organismelor cu atribuții în domeniul auditului.

**5.3.7.** să ia toate măsurile pentru funcíonalitatea și furnizarea serviciilor fără întreruperi, pe întreaga durată de existență a contractului, fără ca vreo terță persoană să poată interveni asupra exercitării acestui drept.

**ARTICOLUL 6. CONTRIBUȚIA PĂRȚILOR**

**6.1.** Etapa I: Proiectul „Centrul Judeţean de Management al Situaţiilor de Urgenţă", cu cele două obiecte de investiții: Centrul Judeţean de Conducere şi Coordonare a Intervenţiilor şi Dispeceratul Integrat:

**a)** Judeţul Cluj – cofinanțarea Proiectului - conform datelor din evidențele financiar contabile

**b)** Inspectoratul pentru Situaţii de Urgenţă „Avram Iancu" al Judeţului Cluj- conform datelor

din evidențele financiar contabile

**6.2.** Etapa II: dezvoltarea Proiectului “Centrul Judeţean de Management al Situaţiilor de Urgenţă”, a Sistemului de avertizare a populaţiei în situaţii de urgenţă „RO-ALERT“, finanţarea cheltuielilor curente şi de capital aferente activităţii Inspectoratului pentru Situaţii de Urgenţă „Avram Iancu" al Judeţului Cluj, dezvoltarea Proiectului "Județul Cluj -SMART TERRITORY-"

**a)** Judeţul Cluj – cofinanțarea conform sumelor alocate cu această destinațe prin buget

**b)** Inspectoratul pentru Situaţii de Urgenţă „Avram Iancu" al Judeţului Cluj- cofinanțarea conform sumelor alocate cu această destinație prin buget.

**ARTICOLUL 7. MODIFICAREA CONTRACTULUI**

**7.1**. Modificarea clauzelor prezentului contract se face exclusiv prin act adițional.

**7.2**. Modificarea contractului nu poate viza înlocuirea părţilor şi nu poate conține prevederi care pot avea ca efect imposibilitatea sau crearea de dificultăți în implementarea corespunzătoare a contractului.

**7.3**. Părțile nu pot să cedeze obligaţiile şi drepturile rezultate din acest contract fără consimțământul prealabil al celorlalte părţi semnatare ale acestui contract.

**7.4.** În caz de succesiune legală, părțile sunt obligate să transfere toate obligaţiile prevăzute de acest contract succesorului legal.

**ARTICOLUL 8. RĂSPUNDERI**

**8.1.** Fiecare parte, va fi răspunzătoare față de cealaltă parte şi o va despăgubi în cazul oricăror daune, costuri rezultate din nerespectarea obligațiilor şi atribuțiilor sale, așa cum sunt specificate în acest contract şi în legislația în vigoare aplicabilă contractului.

**8.2.** Dacă una dintre părți nu își îndeplinește obligaţiile, cealaltă parte va notifica să îşi

îndeplinească obligaţia într-o perioadă rezonabilă de timp.

**8.3.** în cazul unui prejudiciu produs în perioada derulării contractului prin neîndeplinirea sau îndeplinirea defectuoasă a obligațiilor ce îi revin, răspunde conform prevederilor Codului Civil.

**ARTICOLUL 9. FORȚA MAJORĂ**

**9.1**. Prin forță majoră se înțelege orice eveniment extern, imprevizibil, absolut invincibil şi inevitabil intervenit după data semnării Contractului, care împiedică executarea în tot sau în parte a Contractului şi care exonerează de răspundere partea care o invocă.

**9.2.** Pot constitui cauze de forță majoră evenimente cum ar fi: calamitățile naturale (cutremure, inundații, alunecări de teren), război, revoluție, embargo.

**9.3.** Partea care invocă forţa majoră are obligaţia de a notifica celelalte părţi cazul de forţă majoră, în termen de 5 zile de la data apariţiei şi de a dovedi existenţa situaţiei de forţă majoră în baza unui document eliberat sau emis de către autoritatea competentă, în termen de cel mult 15 zile de la data comunicării acestuia. De asemenea, are obligaţia de a comunica data încetării situaţiei de forţă majoră, în termen de 5 zile.

**9.4**. Părţile au obligaţia de a lua orice măsuri care le stau la dispoziţie în vederea limitării consecinţelor acțiunii de forţă majoră.

**9.5.** Dacă partea care invocă forţa majoră nu procedează la notificarea începerii şi încetării cazului de forţă majoră, în condițiile şi termenele prevăzute, va suporta toate daunele provocate celorlalte părţi prin lipsa de notificare.

**9.6.** Executarea Contractului va fi suspendată de la data apariţiei cazului de forţă majoră pe perioada de acțiune a acesteia, fără a prejudicia drepturile ce se cuvin părţilor.

**9.7.** În cazul în care forţa majoră şi/sau efectele acesteia obligă la suspendarea executării prezentului Contract pe o perioadă mai mare de 3 luni, părțile se vor întâlni într-un termen de cel mult 10 zile de la expirarea acestei perioade, pentru a conveni asupra modului de continuare, modificare sau reziliere a Contractului.

**ARTICOLUL 10. ÎNCETAREA CONTRACTULUI**

Prezentul contract încetează în următoarele situaţii:

a) la expirarea duratei de valabilitate a contractului, dacă părţile nu convin prelungirea acestuia;

b) prin reziliere, în cazul nerespectării obligaţiilor contractuale asumate de către oricare dintre părţi, cu plata unei despăgubiri de către asociatul căruia îi este imputată neîndeplinirea sau îndeplinirea necorespunzătoare a obligaţiilor contractuale;

c) prin acordul scris, în acest sens al părțilorr;

d) alte cauze de încetare a contractului de asociere, în condiţiile legii.

**ARTICOLUL 11. CORESPONDENȚA (COMUNICĂRI, NOTIFICĂRI, INFORMĂRI)**

**11.1.** Corespondența dintre părţile semnatare se va face la sediul prevăzut în partea introductivă a prezentului contract prin curier, poștă, fax, e-mail.

**11.2.** Comunicările verbale nu sunt luate în considerare de nici una din părţi, dacă nu sunt confirmate prin una din modalitățile prevăzute în prezentul articol.

**11.3.** În cazul în care comunicarea, notificarea se face prin curier, aceasta se consideră primită de către destinatar la data aplicării ștampilei de înregistrare.

**11.4.** În cazul în care comunicarea, notificarea se face prin poștă, aceasta va fi transmisă prin scrisoare recomandată, cu confirmare de primire, considerându-se primită de către destinatar la data semnării confirmării de primire.

**11.5.** Corespondența transmisă prin fax, e-mail se consideră primită în prima zi lucrătoare după ce a fost expediată cu condiția de a fi transmisă simultan atât pe e-mail cât și pe fax.

**11.6.** Părțile sunt obligate să se informeze reciproc despre orice situație care poate determina încetarea sau întârzierea executării contractului, în termen de maximum 5 zile lucrătoare de la data luării la cunoștință despre o astfel de situație, urmând ca părțile să decidă cu privire la măsurile corespunzătoare.

**ARTICOLUL 12. SOLUŢIONAREA LITIGIILOR**

**12.1.** Părţile convin ca toate neînțelegerile privind validitatea Contractului sau cele rezultate din interpretarea, executarea sau încetarea acestuia, precum şi orice alte neînțelegeri şi sau dispute rezultate din prezentul contract sau în legătura cu el să fie rezolvate pe cale amiabilă.

**12.2.** În cazul în care nu este posibilă rezolvarea litigiilor pe cale amiabilă, acestea vor fi supuse spre soluționare instanțelor competente din România.

**ARTICOLUL 13. DISPOZIŢII FINALE**

Părţile sunt de acord că prezentul contract este guvernat de legea română.

Întocmit în 2 exemplare, în limba română, câte unul pentru fiecare parte.

|  |  |
| --- | --- |
| JUDEŢUL CLUJ |  INSPECTORATUL PENTRU SITUAŢII DE URGENŢĂ „AVRAM IANCU" AL JUDEŢULUI CLUJ |

 **Contrasemnează:**

 **PREŞEDINTE**  **SECRETAR GENERAL AL JUDEŢULUI,**

 **Alin Tişe Simona Gaci**